Gajdoš, Peter, minister obrany SR (2019-09-10):
Vážený pán predsedajúci, vážené pani poslankyne, páni poslanci, predkladám vám na prerokovanie vládny návrh zákona, ktorým sa mení a dopĺňa zákon č. 281 o štátnej službe profesionálnych vojakov a o zmene a doplnení niektorých zákonov v znení neskorších predpisov a ktorým sa menia niektoré zákony. V roku 2005 bol v štátnej službe profesionálnych vojakov zavedený systém odmeňovania založenom primárne na odmeňovaní podľa vojenskej hodnosti. Aplikačná prax však postupne ukázala viaceré nedostatky a deformácie tohto systému, a to najmä v tom, že sa odstránili platové rozdiely medzi vojenskými hodnosťami z hľadiska zodpovednosti, náročnosti úloh a kompetencií vyplývajúcich zo zastávanej funkcie a charakteru činnosti na jednotlivých stupňoch velenia a riadenia. Preto je nutné pristúpiť k zmene filozofie systému odmeňovania spočívajúcom v prechode zo systému odmeňovania založenom na rýdzo hodnostnom plate na systém odmeňovania založenom na odmeňovaní za výkon funkcie. Takto chceme dosiahnuť aj určitú zvýšenú férovosť. Cieľom predloženého návrhu zákona je nastavenie systému odmeňovania tak, aby sa v ňom odrážala náročnosť vojenského povolania v nadväznosti na vykonávanú funkciu a aby sa vytvorili predpoklady taktiež na konkurencieschopnosť vojenského povolania na trhu práce. Návrh zákona zachováva hodnostný plat s tým, že hodnostný plat bude pozostávať z hodnostnej tarify a z funkčnej tarify. Podiel na hodnostnom plate bude tvoriť približne jednu tretinu hodnostná tarifa a dve tretiny funkčná tarifa. Návrhom zákona sa zavádza taktiež inštitút zvyšovania hodnostného platu o 1 % za každý rok výkonu štátnej služby a vo vzťahu k vykonávanej funkcii v jednotlivých vojenských hodnostiach sa zavádza možnosť zvýšenia funkčnej tarify, pričom jedným z rozhodujúcich prvkov bude charakter vykonávanej funkcie. Účinnosť tohto zákona navrhujeme, sa navrhuje od 1. februára roku 2020. Uvedené nastavenie systému odmeňovania profesionálnych vojakov považujem za prvý a dôležitý krok, ktorým sa ozbrojené sily pribli..., ktorým sa ozbrojené sily priblížia k systému odmeňovania ozbrojených bezpečnostných zborov, ktorý je založený na odmene za výkon funkcie. Tento krok považujem za dôležitý aj z titulu toho, že ak chceme hovoriť o rovnakých platových pomeroch profesionálnych vojakov, policajtov a príslušníkov väzenskej a justičnej stráže, tak v prvom rade spoločným menovateľom by mal byť, by mala byť porovnateľná právna úprava ich systému k odmeňovaniu. Preto druhým krokom, ktorý bude nadväzovať na predloženú novelu zákona a ktorý ministerstvo obrany deklaruje vo vládou schválenej koncepcii, je dokončenie transformácie a reformy systému odmeňovania profesionálnych vojakov v rámci spracovania nového zákona o štátnej službe profesionálnych vojakov. Tento systém odmeňovania by mal byť z hľadiska svojej konštrukcie kompatibilný s právnou úpravou platových náležitostí príslušníkov ostatných ozbrojených bezpečnostných zborov. Návrh zákona bude mať negatívny vplyv na rozpočet verejnej správy, ktorý bude v prvom, v plnom rozsahu krytý v rámci limitov stanovených v kapitole ministerstva obrany na rok 2020 a ďalšie roky. Návrh zákona bude mať pozitívny sociálny vplyv, ktorý sa prejaví v zvýšení disponibilných príjmov profesionálnych vojakov, a nebude mať vplyv na podnikateľské prostredie, životné prostredie, vplyvy na informatizáciu spoločnosti, vplyvy na služby verejnej správy, pre občanov, vplyvy na manželstvo, rodičovstvo a rodinu. Vážený pán predseda, pani poslankyne, páni poslanci, dovoľujem si vás požiadať o prerokovanie vládneho návrhu a jeho postúpenie na ďalšie prerokovanie vo výboroch Národnej rady Slovenskej republiky. Ďakujem za pozornosť.